
	[bookmark: nev]VADLER EMMA
vadlerem@gmail.com
Földtudományi alapszak
BSc, 5. félév
Eötvös Loránd Tudományegyetem
Természettudományi Kar
	
[bookmark: _GoBack]






Témavezető:
	Karádi-Kapiller Viktor
egyetemi adjunktus, ELTE TTK




A barnagi Akol-domb középső-triász conodonta biosztratigráfiája

A Barnag község melletti Akol-domb középső triász lelőhelye már a 19. század óta ismert volt gazdag ammonitesz faunájának köszönhetően. A terület legidősebb felszíni képződménye a Megyehegyi Dolomit, melyre a Tagyoni Formáció platformkarbonátja települ. Ezt követi a medence kifejlődésű Vászolyi és Buchensteini Formáció. A közelmúltban végzett új gyűjtéseknek köszönhetően kivételesen gazdag ősmaradvány-együttes került elő a Vászolyi Formációt feltáró árkolásból. A leletanyag zömét ammoniteszek teszik ki, brachiopodák és gerinces maradványok mellett. Az ezek között található korjelző fajok alapján a rétegsort a felső anisusi illír alemeletbe sorolták be, a középső anisusi, pelsói alemeletből áthalmozott faunaelemekkel.

A jelen kutatás célja a rétegsor conodonta biosztratigráfiai vizsgálatának elvégzése és az így kapott eredmények összevetése a kutatásokból már ismert koradatokkal, valamint a makrofosszíliákat nem tartalmazó rétegek korolása.

A feltárásból négy minta került feldolgozásra: kettő a fosszíliákban gazdag réteg alatti mészkőpadokból és kettő a faunás réteg fölötti gumós mészkőből. A 10%-os ecetsavban feloldott minták mindegyikéből került elő azonosításra alkalmas platform conodonta-együttes, számos ramiform elem és egyéb halfog mellett. A dokumentáláshoz a conodontákról pásztázó elektronmikroszkópos felvételek készültek.

A két alsó mintában meghatározott Nicoraella kockeli, N. germanica, Paragondolella bifurcata, P. bulgarica, P. hanbulogi fajok a pelsóira jellemzőek, a két felső mintából előkerült Neogondolella cornuta, N. longa, N. mesotriassica, Paragondolella excelsa, P. liebermani taxonok pedig illír korúak. Az alsóbb rétegek pelsói kora arra utal, hogy az Akol-dombon ebben az időben már megkezdődött a mélyvízi üledékképződés. Ez megerősíti azt az értelmezést, hogy a faunadús réteg illír ammoniteszei közé áthalmozás során kerülhettek a pelsói egyedek. A Balaton-felvidék középső triász fejlődéstörténetét tekintve pedig arra lehet következtetni, hogy a Barnagi-platform megfulladása korábbra tehető, mint a Tagyoni- és a Kádártai-platformoké, amelyek esetén a mélyvízi képződmények lerakódása az illír középső, illetve késői szakaszában kezdődött meg.



